4. függelék a 12/2019. (X.29.) önkormányzati rendelethez

**SZABÁLYZAT**

**a helyi önkormányzati képviselő**

**vagyonnyilatkozatának megismerésére vonatkozó eljárásrendről**

A Szabályzat célja: a helyi önkormányzati képviselők (a továbbiakban együtt: képviselők) vagyonnyilatkozatának megismerésére vonatkozó eljárásrend szabályozása.

A Szabályzat hatálya kiterjed:

* Csákberény Község Önkormányzat Képviselő-testületének tagjaira,
* Csókakői Közös Önkormányzati Hivatal Jegyzőjére,
* mindazon természetes vagy jogi személyre, aki valamely képviselő, vagyonnyilatkozatának megismerését kezdeményezte.

1. A vagyonnyilatkozatok nyilvánosságának biztosítása:

Magyarország helyi önkormányzatairól szóló 2011. évi CLXXXIX. törvény 39. § (3) bekezdése alapján az önkormányzati képviselő vagyonnyilatkozata – az ellenőrzéshez szolgáltatott azonosító adatok kivételével – közérdekből nyilvános.

Csákberény Község Önkormányzat a képviselők vagyonnyilatkozatának nyilvánosságát igénylés útján történő hozzáféréssel biztosítja.

2. A vagyonnyilatkozatok megismerésének eljárási rendje:

A képviselők k vagyonnyilatkozatának megismerésére bármely természetes vagy jogi személy írásbeli kérelmet nyújthat be Csókakői Közös Önkormányzati Hivatal Jegyzőjéhez.

Az írásbeli kérelemnek tartalmaznia kell:

* a kérelmező nevét és elérhetőségét,
* a kérelmezett vagyonnyilatkozat megnevezését,
* a kérelmező nyilatkozatát arra vonatkozóan, hogy személyes betekintéssel kívánja megtekinteni a vagyonnyilatkozatot.

A kérelem kézhezvételétől számított 15 napon belül a jegyző értesíti a kérelmezőt a vagyonnyilatkozat megtekinthetőségének pontos helyéről és idejéről, ezzel egyidejűleg tájékoztatja az érintett képviselőt.

2.1 Személyes betekintés

Személyes betekintés esetén a vagyonnyilatkozatot az Ügyrendi Bizottság elnöke bontja fel az érintett képviselő, a jegyző, illetve a kérelmező jelenlétében.

Az elnök érintettsége esetén a vagyonnyilatkozatot a alelnök bontja fel az elnök, a jegyző, illetve a kérelmező jelenlétében.

A megtekintésről feljegyzést kell készíteni, mely tartalmazza:

* a megtekintés pontos idejét és helyét,
* a megtekintéskor jelenlévő személyek nevét, részvételük jogcímét,
* a megtekintéskor jelenlevők aláírását.

A kérelmező a megtekintéskor a vagyonnyilatkozatról feljegyzést készíthet.

A vagyonnyilatkozat megtekintése után a jogszabályban meghatározottak szerint az érintett képviselő zárt borítékban visszaadja a vagyonnyilatkozatot az Ügyrendi Bizottság elnökének, az elnök érintettsége esetén az alelnöknek.

A vagyonnyilatkozat megtekintéséről feljegyzést kell készíteni, mely tartalmazza:

* a vagyonnyilatkozat felbontásának pontos helyét és idejét,
* a vagyonnyilatkozat felbontásakor jelenlévő személyek nevét, részvételük jogcímét,
* a kérelmező nevét és postai elérhetőségét,
* a tényt, hogy a kérelmező a vagyonnyilatkozat tartalmáról feljegyzést készített-e.